Omring deur deernis | Tannie Frannie
Omring deur deernis
24 Dinsdag Mar 2015
Iemand het vandag my motortjie kom insleep na 'n werktuigkundige toe. Teen vanmiddag was die karretjie weer padvaardig en voel dit nie langer asof my vlerke geknip is nie. Toe ek die barmhartige Samaritaan vra wat die koste is, sê hy nee, ek skuld hom niks nie. Hy het soveel moeite gedoen! Spesiaal sy besige dag onderbreek, 'n ver ent gery en eiehandig die motor op die sleepwaentjie kom laai. Ek is skoon oorstelp.
Ek lees lankal nie meer koerante nie, want al die slegte nuus maak my angsbevange. Vaagweg onthou ek dat 'n poging om 'n koerant met goeie nuus te publiseer, nie suksesvol was nie. Tog word ons omring deur deernis, wat ons nie altyd raaksien nie. Soos wat resepte ons aan mense herinner en plante iemand voor die oog roep, so laat klein goedjies my aan deernisvolle mense dink.
Wanneer ek 'n sny brood smeer, dink ek altyd aan my skoonsussie, wat met soveel sorg 'n broodjie smeer tot reg op die kante, anders is dit 'afgeskeep'.
Ek onthou die heerlikste groentesop en roosterbrood, aangedra vir 'n kind wat te siek was om saam te gaan na haar ouma se begrafnis toe. Oja, daar was ook die sop en varsgebakte skons, toegeknoop in 'n spierwit vadoek, wat ons buurvrou oorgestuur het toe my mammie siek was.
'n Rondloperkat laat my aan my vriendin M dink, wat haarself geen rus gun nie, maar onverskrokke verantwoordelikheid aanvaar om straatkatte te vang, te laat steriliseer, en terug te plaas in hulle habitat, waarna sy hulle tweemaal per week gaan voer.
Wie weet watter invloed ons alledaagse optrede op ons medemense het? 'I shall pass this way but once…'
10 thoughts on "Omring deur deernis"
Maart 24, 2015 om 5:33 vm
Ai Frannie, waarlik waar soms gebeur sulke dinge om ons oë weer oop te maak . Dankie vir jou deel ..
Maart 24, 2015 om 5:56 vm
Ons staar ons blind teen lelike dinge en hier om ons vloei die stroom van welwillendheid.Naas liefde is dit die mooiste eienskap van menswees.
Maart 24, 2015 om 1:15 nm
Dit is raar dat mense nog iemand behulpsaam kry. Dit is dinge wat die lewe die moeite werd maak.
Maart 24, 2015 om 2:09 nm
Ja – dis deernis voorwaar. En omgee vir jou medemens. Ek vas ook soms van die koerant, soms het ek genoeg slegte nuus vir die dag gehad.
Maart 24, 2015 om 8:50 nm
Deernis is vir my een van die mooiste woorde in Afrikaans, so eenvoudige woord met so groot omvang
Maart 25, 2015 om 3:39 vm
Daar is beslis nog mense wat omgee. Dis lekker as mens weer vir so-een ietsie ekstra gee of bak. Laat mens weer needrig voel om mens te kan wees.
Maart 25, 2015 om 2:59 nm
Nou sit jy nie meer by die see nie 🙂 Jy en Dirkie het altwee vertel van deernis teenoor 'n medemens. Dit laat 'n mens weer goedvoel. Die wêreld wil mos al lyk asof dit net boos is.
Maart 26, 2015 om 7:47 nm
Partykeer verstom die goedheid van mense jou … dis meestal so onverwags!
Maart 27, 2015 om 8:49 vm
ENGELE IN MENSLIKE VORM…
April 3, 2015 om 6:01 vm
Dis wanneer 'n vreemdeling 'n mens met deernis hanteer wat jou hart blom, oorstelp voel en wanneer 'n mens besef presies hoe sinies jy al geraak het. Selfs net 'n onverwagse glimlag is een van die mooiste dinge wat kan gebeur. Ek het in my jonger dae nooit besef hoe belangrik so iets kan wees nie. Dankie vir die herinnering aan 'deernis'!